标题：翁端恩
著作
半弯眉子被云遮。柳乍舒芽。绿窗绣罢并头花。还向灯前题锦句，寒逗轻纱。
一片碎琼霞。几寸尘沙。菩提明镜本无瑕。闲倚阑干重拂拭，月也横斜。
翁端恩相册(5张)
【录注】《词谱》中《浪淘沙令》因李清照词而又名《卖花声》，凡六体，五十四、五十五字各二体，五十三字、五十二字各一体。本阕《卖花声》五十六字，概因首句作七字句，多二字，谱中无此变体，无考。另《谢春池》因黄澄词亦名《卖花声》。凡三体，六十四字一体，六十六字二体。
凤栖梧（自题“梧馆吟秋图”）
泠泠何处秋声起。欲问秋声，只在桐阴里。风定芙蓉香十里。烹茶唤起娇嫞婢。
把卷论文人有几。还是芭蕉，解得侬心意。不合读书明眼底。添将多少愁滋味。
台城路（桃花庄春望）
春遍江南风细细。正是嫰寒天气。燕子衔泥，提壶唤雨，十里软红尘滓。袷衣初试。看波绿粼粼，野鸥乍起。一路桃花，浅深红到半山里。 
回忆岭南旧地。有万枝香雪，月明如洗。沽酒桥边，采桑村外，一样嫣红姹紫。春光无改。叹廿载浮踪，鬓丝添矣。它日来游，溪上桃花开还未。
望江南（春日苦雨）
春光好，杨柳画楼西。帘外鹦哥初解语，檐前燕子乍衔泥。风雨又凄凄。
春光好，桃李半开时。倦倚绣床添弱线，闲抛书卷写新词。可惜雨如丝。
双调望江南（夏饼⑴）
春光暮，夏至一阴旋。麦陇风来香细细，炊烟何处识红莲。仔细与君看。
玲珑式，月影恰团圆。纤手搓来形似玉，银刀擘处气如兰。珍重劝加餐。
【原注】⑴、湖俗夏至日摘鲜麦芽制饼，以馈亲友。
金缕曲（题汪小珊水部“六桥烟雨图”）
卅里湖边路。带长堤、红桥曲折，绿杨无数。云隔烟迷人迹远，只有青山当户。曾系艇、鸥波深处。渌水粼粼浓似染，最销魂、几阵疏疏雨。萍万点，散还聚。 
酒痕记取襟前句。看新诗、袖中一卷，吴歈初谱。多少长洲荒苑柳，依旧春风眉妩。可还似、西冷烟树。佳境莫生分别想，证前修、一例天堂住。软尘影，漫廻顾。
疏影（自题“种菊补篱图”）
卜居幽独。喜荒园小小，遥隔尘俗。桃柳僵眠，断涧颓垣，几番曾费修筑。一壶尚有容身地，况占得、数椽老屋。漫思量、魏紫姚黄，守素莫如种菊。 
分得邻家佳种，轻携鸭觜去，篱畔细劚。摘芯煎茶，犹胜餐霞，日采幽香盈掬。秋深开到黄花候，看麂眼、补来曲曲。叹浮踪、岁月频移，倚遍闲庭修竹。
惜分飞（寄衣）
瞥见枝头梅蕊暖。愁到眉峰寸寸。何处碪声恨。更无言语中心闷。
金剪裁成添弱线。又把吴绵细选。寄与郎如见。休论缣华同贫贱。
秋夜月
咸丰癸丑春，寓武林，薄游湖上，宿翠欲滴，晴波漾空。此来吴门，居同贷庑，缅怀胜景，追维坠欢，山色湖光，付之梦想而已。今年秋，外子自杭携来陈琴斋广文“月舲双笑图”属题，图为道光丁酉秋试时事，时与王夫人寓诂经精舍，阅今几二十年矣。鸥波如故，鱼轩不来，而瑞恩侨居于斯，亦复转徙无常，不能持久。然则良辰胜赏，固有数焉，存乎其间，聊不揆芜陋，为填此阕。且寄声夫人，为异日相见之资焉，时乙卯七月。
冰轮遥挂。碧沉沉，杨柳岸，秋光如画。一棹烟波深入，片帆轻卸。展吟笺，休负了，良宵无价。箫声渐咽，银河高泻。 
词人潇洒。扣舷歌，罗袖薄，云鬟低亚。翦烛还成双影，幽情难写。凭私嘱，姮娥道，清辉常借。人间天上，年年今夜。
菩萨蛮
年来领略愁滋味。闲愁万斛凭谁慰。分付与东风。黄梁一梦中。
芭蕉心不展。脉脉情何限。耐得五更寒，香残烛也残。
前调
青梅累累枝头结。狂风忽而频吹折。憔悴惜韶光。看它蜂蝶忙。
鱼书谁可递。怊怅真无计。望断楚云遥，还惜形影凋。
十六字令（分题作）
星。银汉西斜点点明。流莺过，一样照空庭。（楞）
云。薄似轻罗翦水纹。微皴处，新月露眉痕。（璇）
溪。欸乃声声泛绿漪。桃源路，前度可曾迷。（楞）
山。晓起开门雪里看。苍松影，装点翠云鬟。（璇）
欢。久别方知会面难。今宵饮，倾盏径须干。（楞）
愁。细雨黄昏独倚楼。无情绪，随又上眉头。（璇）
鱼。织水梭痕约略如。从流上，传得故人书。（楞）
虫。露冷阶前泣晓风。凄凄语，商略过残冬。（璇）
调笑令
人静。人静。剩有窗前梅影。罗帏生怕春寒。忘却三更月残。残月。残月。可似昨宵清断。
谒金门（题汪小珊《绣蝶盫词钞凤城集》）
长安道。好景最饶春晓。一树丁香花窈窕。更听佳客到。
落叶辞枝偏早。别有伤秋怀抱。凭与钟期赓曲调。知音从古少。
归田乐（又题渡江词）
旗亭唱罢赓酬句。吟到邗江烟树。山色与波光，都写行装彩毫助。
金焦两点看飞渡。远浦忽惊鸥鹭。风饱一帆悬，莼羹鲈脍人归去。
锦堂春（又题《兰笙集》）
鸟报檐前晴好，人看陌上春还。娑罗花发题新句，佳景在壶天。
蕉叶偶书锦字，兰馐恰敞华筵。红牙谱出千秋岁，月又正团圆。
行香子
絮扑成烟。荷小浮钱。燕归梁软语缠绵。酒醒鸳枕，诗寄鱼笺。望山重重，云淡淡，月娟娟。
花影池边。人影帘前。数更筹独倚栏杆。欲将心事，诉与青天。是一分悲，三分恨，十分酸。
江城梅花引（题“仕女调鹦鹉图”）
又摇纨扇脱吴绵。恼人天。困人天。懒倚锈床，独自理花钿。柳色青青春色去，睡难稳，傍栏杆、到月残。 
月残。月残。堕云鬟。烛乍弹。香乍燃。小院寂寞，水槛外、鹦鹉惊寒。低语雕笼，昨夜梦初阑。唤起玉人钗影坠，调慧舌，说无聊，醒倦眠。
婆罗门令（汪氏壶园看婆罗花，即席赠潘夫人）
荣阳第、佛香亲种。平阳第。又山房亲种⑴。分得灵根，花瓷斗、宜清供。敷微荫，满院鬘云拥。
孤松畔，灵石缝。簇繁英、邀得祥禽弄。嘉名比似忧昙钵，棠棣馆、更交让称颂。旃檀馥郁，贝叶萋菶。开了荼蘼，异本端藉禅天送。未藉东皇宠。
【原注】⑴、先是三松老人手植婆罗花，同名道院佛香。此本乃向君家铁芸蘸绿山房移得者。
望江南（四首）
秦淮月，久漾画图中。处处楼台歌落日，家家庭院泣秋风。寂寞古行宫。
秦淮月，一片可怜生。荒草斜侵萧寺碧，残阳空照蒋山青。流水绕孤城。
秦淮月，憔悴惜芳辰。玉树歌残南部曲，金钲吹散秣陵春。屈指岁更频。
秦淮月，望断楚云低。生怕风高多鬼语，还惊潮落有莺啼。愁煞画楼西。
凤凰台上忆吹箫（题管夫人书璇玑图墨刻）
藕孔心多，莲房意苦，丝丝织出千篇。怅别怀难诉，倩彼鱼传，赢得香车远讶，销魂是、会面它年。还疑梦，不因弃掷，那得团圆。
姗姗。幽栖居士，细绎遍回波，忒煞缠绵。更水晶宫畔，佳偶如仙。添出簪花妙笔，银钩体、濡染云笺。从头数，古来几多，淑媛新编。
疏影
种菊补篱图为癸丑春濒行所绘，旋移吴门，忽忽八年矣。岁庚申，粤匪肆扰江南，连城迭陷，仓皇转徙，不一其地，后卒渡江而北，居通州之张芝山，俗多编篱为垣者。时舟楫屡移，衣装半失，检箧而是图幸存，展对之馀，恍然如隔世事，惟濒海风腥地，不宜菊，较诸吴江枫落风景，又殊矣。怆然感怀，再填此阕。
穷非我独。叹流离异地，难问殊俗。海曲荒陇，弹指楼台，行窝谁与兴筑。卜邻不隔东西路，也只好、称贞缩屋。等闲过、风雨重阳，但惜有篱无菊。
比似长沙卑湿，韩康今日至，茯苓新剧⑴。市远盘飱，灭灶更炊，剩有寒泉堪掬。芭蕉雨滴凄凉语，却添得、回肠屈曲。知明年、又在何方，漫葺黄冈竹楼。
【原注】⑴、时吴门汪枚生新至卜邻，素精医学。
卖花声（题藏墨山房）
竹屋纸明窗。聊可支床。小亭一角绕长廊。曲曲层台如雁齿，合种花王。
草绿满庭芳。亚字红墙。碧桃谢却桂枝香。可惜梧桐新雨后，少个池塘。
蝶恋花（藏墨山房丁香花盛开，为填此阕）
老干槎枒枝叶茂。待得花开，花比人还瘦。欲折一枝香在手。最怜碎朵盈罗袖。
细雨春风吹不透。帘内书声，帘底灯如豆。笑对花神酬斗酒。明年可似今年否。
满江红（江阴年仙九尚书没于崇川，侧室吴氏吞金以殉）
蓦地波澜，掷碎了、菱花圆月。伤心处、白杨衰草，轜车临穴。歌舞樽前欢梦短，繁华镜里浮沤阅。尽缠绵、愿结再生盟，孤怀洁。
巾帼女，多奇节。拼绝命，黄金屑。叹珠沉花谢，九回肠折。慷慨难忘斑竹恨，乱离岂恋红尘瞥。听夜深、愁雨洒空阶，香魂冽。
醉花阴（紫薇花）
虚白堂前传异种。紫绶曾邀宠。斜月上帘钩，浅碧笼烟，几处凉初送。
柔姿羞藉东皇重。溽暑宜清供。莫道不如春，色比秾桃，瘦与黄花共。
金缕曲（闺中秋作）
信媺非吾土。笑浮家、等闲再值，良宵三五。深院木犀香已谢，渐惜秋光欲暮。只碎菊、篱边方吐。漫道井梧添叶好，怕羁愁、添得心尤苦。荣憔感，向谁诉。
纪时今日逢冷露。检巾箱、吴绵已罄，故衣重补。青女素娥还耐冷，下界尘凡莫数。恰圆魄、重开顾兔。拜月盈盈同说饼，算乡风、犹是江南路。何处问，旧皐庑。
生查子（留别藏墨山房）
天为辟名园，留我三年住。来岁牡丹时，我又辞巢去。
花也太多情，似共离人语。燕子若归来，莫更和春驻。
琐窗寒（雪夜怀诸兄弟）
昨夜轻寒，开帘瞥见，玉龙廻舞。飞花糁径，朵朵散时还聚。短篱边、冷梅吐芬，曲廊缓步殊增趣。似故乡风景，修篁斜倚，遥天将暮。
谁语。离情绪。记咏雪闲庭，围炉觅句。韶华易改，雁影纷飞几处。到春来、棠棣半开，天涯坐惜修程阻。难频年、戍鼓常惊，极目燕台树。
望江南（题刘彦清农部“古红梅阁图”）
红梅阁，殿直昔幽栖。逋老却输仙眷挈，侍儿曾记小名题。曲巷在桥西。
红梅阁，小住惬平生。词客彩毫工觅句，媺人黄土尚多情。梦也忒分明。
红梅阁，画里唤真真。棐几添香清有韵，雕阑倚袖净无尘。古艳此传神。
红梅阁，往事与谁谈。响屐不堪寻旧径，桃花并恐失空庵。何处望江南。
疏影
庚申冬，自通州移泰州，僦屋戈氏之藏墨山房，旧有园亭小景，惟馀地苦少艺，菊不蕃耳。同治癸亥，外就清河，崇实书院主讲院毁于贼漕帅，盱眙吴公购黄氏废宅葺之，讲舍后有屋数楹，复徙寓焉。旁为园，颇宽旷，莳菊为宜。三叠前调，仍题“种菊补篱图”后。
灵光留独。记才经劫火，一洗浇俗。往日亭台，讲舍新移，老圃劳它重筑。飘零我是无家客，幸庇厦、何妨茅屋。待殿春、花事阑时，分取半弓莳菊。
连岁吴陵小住，长鑱躬托命，园蓛自剧。欲乞淮王，残药分尝，安得刀圭盈掬。江南烽火连天地，已历遍、羊肠九曲。知何时、真息劳踪，笑问平安修竹。
如梦令（雪霁小园探梅）
晓日半窗晴照。积雪满庭寒峭。呵手试新妆，慵把眉痕重扫。休笑。休笑。为探小园梅早。
花非花（雾凇）
初疑霜，复疑雾。玉屑霏，金葩吐。东风吹得十分匀，开遍梨花千万树。
金缕曲（题李宛湘夫人花阴绕步遗照）
何处秋声早。碧沉沉、梧桐树底，暖凉初报。觅句不妨芳径滑，踏遍闲庭细草。渐月影、枝头斜照。丛桂小山留不住，恨无端、偏鼓西风棹。琴韵歇，炉烟袅。
仙人见说瑶台好。瞥红尘、彩鸾飞去，佩环声杳。札札鸣机灯火夜，犹寄相思远道。今只剩、零烟残稿。逝水年华惊易改，认丰姿、画里容仍渺。追往事，泪多少。
御街行（题吴春海太史<鸿恩>“岁寒登岱图”）
朔风峭劲严冬节。泰岱顶、行踪绝。有人杖策独寻幽，不管天门深鐍。兹游突过，昌黎登华，书与家人别。
一编岱览难周列。择胜处、新图揭。云亭封禅久无书，谁识相如才杰。庭闱眷念，觚棱回首，自记轮蹄辙。
《簪花阁诗馀》一卷终。[1]